**香港浸會大學附屬學校王錦輝中小學**（粵拼：heung1 gong2 jam3 wui2 daai6 hok6 fu6 suk6 hok6 haau6 wong4 gam2 fai1 jung1 siu2 hok6）
（英文：**Hong Kong Baptist University Affiliated School Wong Kam Fai Secondary and Primary School**，簡稱：**HKBUAS**、**HKBU WKFS**、**HKBUAS WKFS&P、A-School**）係香港一間直資學校，亦係「一條龍」中小學，喺沙田區石門。佢係全港第一間由大學開辦嘅附屬學校。

1990年代，香港浸會大學開始構思同籌劃成立一間提供12年中小學連貫課程嘅學校。2001年8月，浸大前校長謝志偉博士代表浸大同王錦輝先生簽署協定，接受金城營造王錦輝慈善教育基金會捐出款項用嚟購買學校傢具同設備，並將學校改名做「王錦輝中小學」，以感謝佢嘅捐助。奠基典禮喺2004年12月13號舉行。2006年校舍正式落成，第一批學生喺同年9月開始上堂。

校訓
--

敏求篤信 明辨力行

學校設施
----

學校總面積有一萬二千平方米，中小學相連，近港鐵屯馬綫石門站

* 中央圖書館
* 圖書學習中心（小學部）
* 禮堂（中小學部共用）
* 演講廳（中小學部共用）
* 玻璃天幕中庭廣場（中小學部各一個)
* 露天廣場
* 空中花園（中小學部各一個）
* 藝術廊（喺王廖惠文大樓）
* 舞蹈室
* 乒乓球室
* 多用途室
* 百草園
* 籃球場（小學操場同王廖惠文大樓入面都有）
* 田徑跑道（小學部操場同王廖惠文大樓入面都有）
* 攀石牆（中學部）
* 健身中心（喺王廖惠文大樓）
* 室內運動場（喺王廖惠文大樓）
* 美術室暨展覽館（喺王廖惠文大樓）
* 黑盒劇場（喺王廖惠文大樓）

學校喺2013年宣佈起一座綜合大樓（之後改名做王廖惠文大樓），大樓喺原有中學部嗰兩個籃球場上面起，並喺2016年年初啟用。

社
-

### 小學

* 義（Justice），代表色係黃色。
* 智（Wisdom），代表色係藍色。
* 仁（Kindness），代表色係綠色。
* 禮（Courtesy），代表色係紅色。
* 信（Faith），代表色係紫色。

### 中學

* 亞里士多德（Aristotle），代表色係黃色。
* 貝多芬（Beethoven），代表色係藍色。
* 哥倫布（Columbus），代表色係綠色。
* 達文西（Da Vinci），代表色係紅色。
* 愛恩斯坦（Einstein），代表色係紫色。

中學歷屆學生會
-------


* 2011-2012：Sprout
* 2012-2013：Helios
* 2013-2014：CaterPillar
* 2014-2015：H2O
* 2015-2016：Phoenix
* 2016：Zipper
* 2016-2017：DNA
* 2017-2018：Patronus
* 2018-2019：Polaris
* 2019-2020：Linear

課程
--

### 高中課程

| 科目 |
| --- |
| 中國語文 |
| 英國語文 |
| 數學科必修部分 |
| 數學教育（數學科延伸部分）
* 單元一（微積分與統計）
* 單元二（代數與微積分）
 |
| 通識教育 |
| 英語文學 |
| 中國歷史 |
| 歷史 |
| 生物 |
| 化學 |
| 物理 |
| 資訊及通訊科技 |
| 地理 |
| 經濟學 |
| 企業、會計與財務概論（企業概論同埋會計） |
| 音樂 |
| 視覺藝術 |
| 體育 |

### 初中科目

* 中國語文
* 英國語文
* 數學
* 人民素質（類似常識同通識科混合）
* 體育
* 視覺藝術
* 音樂
* 綜合科學（中一至中二）
* 生物（中三）
* 化學（中三）
* 物理（中三）
* 商業基礎（中三）（包會計、經濟、企業概論)
* 中國歷史
* 綜合人文（包歷史、地理）
* 資訊及通訊科技

### 課程安排

中學部一共有30班，每級有（A、B、C、D、E）5班。

7至9年級（F1-F3）提供廣泛嘅常用課程，為學生喺語言、藝術、科學、文化、人文素質同體育之間取得平衡。

學生可以選擇喺10至12年級（F4-F6）讀香港中學文憑考試（HKDSE）或者 GCE A-Level 課程。12年級 (F6) 參加香港中學文憑考試嘅畢業學生（F6），佢哋可以經大學聯招（JUPAS）進入大專院校。

就讀10至12年級（F4-F6）（新高中課程）學生除咗要讀中文、英文、數學同通識教育4個核心科目之外，仲需要揀2至3個選修科目。

中學部高中課程引入GCE A-Level課程畀唔想讀DSE課程嘅學生另一個選擇。課程喺11至12年級（F5-F6）推行。10年級（F4）學生可以參與由校方安排嘅IGCSE top-up課程。

作為英文中學 (E.M.I.)（以英文為教學語言）嘅學校，學校大部分科目都以英文作為教學語言，以達到兩文三語作為教學目標。除咗中文、中國歷史、通識教育之外，所有科目都以英文授課，除非學生喺10至12年級（F4-F6）嘅通識教育科選擇用英文教。

學校安排每星期5日返學日。但係一啲校隊訓練、制服團隊訓練、補課同音樂班會安排喺放學後或者星期六進行。

爭議事件
----

### 打壓自由

王錦輝中小學畀學生質疑有政治審查成份，包括嚴禁學生戴黑色同埋黃色口罩，違規者有機會俾人記缺點；又喺學校年刊某個中學班相以模糊照片背景遮住抗爭運動吉祥物「Pepe the frog」壁報；學校更加指明校規規管範圍包括校外同埋網上行為。

有同學指出，校方從無明言禁止學生參與反修例相關活動，自從有高年級同學自發喺課室入面整連儂牆同貼文宣，就畀校方高層要求拆除。另外，校方亦多次勸阻同學喺校園入面聚集唱《願榮光歸香港》同叫口號等。而校規更加未有訂立口罩指引，規定學生戴上校方定義嘅「普通顏色」口罩。

王錦輝中小學就話校規並無任何修訂，只話如果發現學生喺網上面作啲欺凌等不當行為，就會按既定訓輔機制跟進。至於口罩方面，校方就話配合學校一貫純樸服飾儀容原則，建議教職員同學生佩戴淨淺色嘅外科口罩，有需要亦可以喺校務處索取，亦強調校刊、校規同防疫安排都屬於校內事務。

### 檢測爭議

有消息人士喺2021年2月9號向《立場新聞》透露，香港浸會大學附屬學校王錦輝中小學要求全校教職員每兩星期定期接受檢測，期望3月1號可以全面復課，而事前完全無諮詢過老師意見。王錦輝中小學回應時無否認相關安排，但係話無收過同事反對。教協副會長葉建源就覺得措施作用微乎其微，教職員只係佔學校人口比例相當小，如果只係要求老師做檢測，根本處理唔到問題。

參考
--

1. ↑  Hong Kong Baptist University Affiliated School Wong Kam Fai Secondary and Primary School. "A-School for Tomorrow" (中文、英文). 歸檔時間2013-05-22. 喺2013-08-11搵到.`{{cite web}}`: CS1 maint: bot: original URL status unknown (link)
2. ↑  〈王錦輝中小學涉政治審查 禁戴黃黑口罩 校刊遮Pepe壁報〉. 《蘋果日報》. 2020年12月10號. 原著喺2021年5月14號歸檔. 喺2021年3月23號搵到.
3. ↑  〈【武漢肺炎】王錦輝中小學為爭復課　要求全校教師每兩周檢測　葉建源：作用微乎其微〉. 《立場新聞》. 2021年2月9號. 原著喺2021年7月5號歸檔. 喺2021年3月23號搵到.